
Christine Merrill

Den besværlige

hertuginnen

Oversatt av

Elizabeth Aga


Til Jim, som vet at jeg er sprø, men som elsker meg uansett.

Og til James og Sean.

Det styrker karakteren å måtte lage sin egen frokost

og stoppe sine egne sokker.

Dere kommer til å takke meg senere, men jeg takker dere nå.


Første kapittel

 

Selvfølgelig, du vet at jeg er døende. De magre fingrene til moren stakk frem fra sengeteppet og klappet hånden hans.

Marcus Radwell, den fjerde hertugen av Haughleigh, fortrakk ikke en mine mens han lette etter et passende svar. – Nei. Stemmen var nøytral. – Vi kommer helt sikkert til å ha denne samtalen igjen til jul når du har kommet deg av denne sykdommen.

– Ingen andre enn du ville prøve å muntre meg opp med stahet på mitt dødsleie.

Og ingen andre enn du ville iscenesette din død med så mye melodrama. Han sa det ikke høyt, og strevde med å holde fasaden. Samtidig kunne han ikke la være å stirre på den nøye planlagte scenen. Hun hadde valgt burgunderfargete fløyelsforheng og dempet belysning for å fremheve den bleke huden. Den kvalmende lukten av liljer på toalettbordet skapte en begravelsesaktig stemning.

– Nei, min sønn, vi kommer ikke til å ha denne samtalen en gang til. Det jeg har å si til deg, skal sies i dag. Jeg har ikke krefter til å si det to ganger, og kommer garantert ikke til å være her til jul for å tvinge frem enda et løfte fra deg. Hun pekte på vannglasset på nattbordet. Han fylte det og holdt det opp mot munnen hennes.

Ingen krefter? Stemmen hennes virket uansett stødig nok. Denne siste alvorlige sykdommen var antakelig ikke mer dødelig enn den forrige. Eller den før der igjen. Han gransket henne omhyggelig i håp om å finne en slags sannhet. Håret hennes var fremdeles blondt der det bredte seg ut på puten, men ansiktet hennes var grått under den porselensaktige huden, som alltid hadde fått henne til å se mer skjør ut enn hun egentlig var. – Hvis du er for svak … burde vi kanskje utsette …

– Hvis jeg venter, vil jeg kanskje bli for svak til å si det jeg har å si, og da slipper du å høre det. Et godt forsøk, men jeg hadde forventet noe bedre.

– Og jeg hadde ventet mer av deg, mor. Jeg trodde jeg hadde gjort det klart på mitt siste besøk ved ditt dødsleie … Han greide ikke å skjule ironien i stemmen, - at jeg er lei av å stille opp i disse dramaene som du insisterer på å arrangere. Hvis det er noe du ønsker av meg, kunne du i det minste formulere det skriftlig.

– Sånn at du kunne avvise meg i et brev og slippe å ta turen hjem?

– Hjem? Og hvor skal det være? Dette er ditt hjem. Ikke mitt.

Latteren hennes var gledesløs og endte i en sår hoste. Av gammel vane holdt han på å strekke armene frem mot henne før han tok seg i det. Hosten endte brått, som om hans manglende medfølelse hadde fått henne til å endre strategi.

– Dette er ditt hjem, Deres Nåde, enten du velger å bo her eller ikke.

Hvis han ikke lot seg bevege av engstelse for hennes helse, så kanskje skyldfølelsen for hans forsømte gods ville gjøre det? Han trakk på skuldrene.

Hånden hennes skalv da hun pekte mot nattbordet, og han grep karaffelen og fylte glasset hennes. – Nei. Esken på bordet.

Han rakte henne den gullbelagte esken. Hun fomlet med låsen, åpnet den og tok ut en bunke brev. – Nå som tiden er knapp, har jeg prøvd å rette på tidligere feiltrinn. Å rette opp de feiltrinnene jeg kunne. For å få fred.

For å forsone seg med Gud før hans endelige dom, la han til for seg selv og bet tennene hardt sammen.

– Jeg fikk nylig et brev fra en gammel barndomsvenninne. En gammel skolekamerat som ble dårlig behandlet.

Han kunne gjette av hvem. Hvis hans mor ønsket å rette opp sine mistak kronologisk, var det best hun skyndte seg. Selv om hun levde i enda tjue år til, som han hadde mistanke om at hun ville, var det nok feiltrinn i fortiden hennes til å fylle resten av hennes levetid.

– Det var pengeproblemer, som det så ofte er. Hennes far døde uten et øre. Hun ble tvunget hjem og måtte finne sin egen vei i livet. De siste tolv årene har hun vært verge for en ung pike.

– Nei. Stemmen hans gav ekko i det stille rommet.

– Du sier nei til tross for at jeg ikke har spurt deg om noe ennå.

– Men du kommer helt sikkert til å gjøre det. Den unge piken vil vise seg å være i gifteferdig alder og av god familie. Samtalen vil dreie seg om å skaffe en arving. Spørsmålet er uunngåelig, og svaret vil være nei.

– Jeg hadde håpet å se deg vel etablert før jeg dør.

– Det vil du kanskje også. Jeg er sikker på at vi har nok av tid.

Hun fortsatte som om det ikke hadde vært noe avbrudd. – Jeg lot deg vente i håp om at du selv ville gjøre et valg når tiden var inne. Men jeg har ikke tid til det. Ikke noe tid til å la deg ordne opp selv. I alle fall ikke noe tid til å la deg sylte deg ned i sorg over ting som skjedde for ti år siden.

Han bet i seg svaret som han hadde på tungespissen. Hun hadde i det minste rett i dette. Han trengte ikke å gjenoppta sin rolle i en gammel krangel.

– Du har rett. Piken er i gifteferdig alder, men fremtidsutsiktene er dårlige. Hun kan i praksis regnes som foreldreløs. Familiens eiendommer er belånt og borte. Hun har små sjanser til å få seg en mann, og lady Cecily er bekymret for henne. Hun frykter at hennes myndling vil måtte tjene andre, slik hun selv har måttet gjøre. Hun ønsker ikke at denne piken skal lide den samme skjebnen. Hun har henvendt seg til meg i håp om at jeg kan hjelpe …

– Og du tilbød meg som et middel til å bøte for det du gjorde galt for førti år siden?

– Jeg ga henne håp. Hvorfor skulle jeg ikke gjøre det? Jeg har en sønn som er trettifem og uten noe å kjempe for. En sønn som ikke gjør noe for å komme ut av denne tilstanden, til tross for at hans kone og arving har ligget i graven i ti år. En sønn som kaster bort kreftene sine på horer når han egentlig burde tatt seg av godset og sørget for etterkommere. Jeg vet hvor kort livet er. Hvis du dør, er det din bror som arver tittelen. Har du tenkt over dette, eller regner du deg selv som udødelig?

Han tvang frem et smil. – Hvorfor bryr du deg om det nå? Du ville ikke hatt noe som helst imot at St. John arvet tittelen. Du har aldri lagt skjul på at han er den du liker best.

Smilet hennes var like kaldt som hans. – Jeg er en kjærlig, gammel kvinne, men ikke så dum som du tror. Jeg vil ikke lyve og si at jeg foretrekker deg. Og jeg kan heller ikke påstå at St. John har de evnene eller det temperamentet som skal til for å styre et gods. Jeg kan stole på at så snart du er på plass her, vil du ikke gi slipp på din fars lidenskap for kortspill. Din manglende pliktfølelse er ikke så ille, det er noe som kan rettes opp. Men kan du forestille deg godset etter et år i din brors varetekt?

Han lukket øynene og kjente at det gikk kaldt nedover ryggen hans. Han ønsket like lite å se sin bror som hertug som han ønsket å se seg selv med en kone og familie, lenket til dette gravkammeret av et hus. Det var nok av gjenferd her, og nå truet moren med å slutte seg til listen av onde ånder han prøvde å unngå.

Hun trakk pusten skjelvende og hostet.

Han ga henne litt mer vann, og hun klarnet halsen før hun fortsatte å snakke. – Jeg bød deg ikke frem som en offergave, uansett hvor mye du nyter å spille martyr. Jeg foreslo at hun og piken skulle komme på besøk. Det er alt. Fra deg ønsker jeg et løfte. En liten gunstbevisning, ikke en fullstendig overgivelse. Jeg ber bare om at du ikke avviser henne uten å ha møtt henne. Det blir ikke en kjærlighetsforbindelse, men jeg stoler på at du har innsett at forelskelse mellom to mennesker ikke nødvendigvis fører til et lykkelig forhold. Hvis hun ikke er vanskapt eller direkte stygg, eller så dum at det er uutholdelig å forholde seg til henne, forventer jeg at du skal vurdere ditt tilbud seriøst. Intellekt og skjønnhet kan falme, men hvis hun har sunn fornuft og god helse, har hun gode nok kvaliteter til å bli en god kone. Du har vel ikke giftet deg med et eller annet ludder fra kontinentet, håper jeg?

Han stirret på henne og ristet på hodet.

– Eller utviklet en tragisk ømhet for konen til en venn?

– Herregud, mor.

– Og du gjør ikke kur til en eller annen engelsk rose i all hemmelighet? Det ville vært for mye å håpe på. Så du har altså ikke noen god grunn til å unngå et møte. Ikke annet enn et knust hjerte og en bitter natur, som du kan fortsette å dyrke så snart en arving er født og arverekken er sikret.

– Du foreslår altså at jeg skal gifte meg med en pike som du har sendt bud etter på grunnlag av en tilfeldig brevveksling med en gammel bekjent?

Hun strevde for å sitte oppreist, øynene glødet som kull i det askegrå ansiktet. – Hvis jeg hadde mer tid og du ikke hadde vært så fordømt sta, ville jeg slept deg rundt i London og tvunget deg til å velge en debutant for lenge siden. Men tiden er knapp, og jeg er nødt til å ta til takke med det som er lett å finne og som kan arrangeres uten for store anstrengelser. Hvis hun har brede hofter og en elskelig natur, må du bære over med dine motforestillinger og gifte deg og gjøre henne gravid.

Hun hostet igjen. Men denne gangen var det ikke den delikate lyden han var vant til, men noen skikkelige hosterier. En tjenestepike kom løpende inn i rommet og lente seg over sengen og støttet henne i ryggen mens hun holdt et fat foran henne. Etter mer hosting spyttet hun og sank trett tilbake i putene. Piken skyndte seg bort med fatet, men det var fremdeles en liten blodflekk på morens lepper.

– Mor. Stemmen var ustø og hånden skalv da han la lommetørkleet sitt mot munnen hennes.

Hun grep tak i hånden hans, men det var ikke mye styrke i den. Han kunne kjenne beina gjennom den gjennomsiktige huden.

Da hun snakket var stemmen en hes hvisking. Gløden i øynene hennes var ikke lenger så intens. Det var noe bedende og fryktsomt i blikket hennes da hun sa: – Vær så snill. Før det er for sent. Møt piken. La meg dø i fred. Hun smilte, men det var mer en grimase enn et smil, og han lurte på om det skyldtes smerter. Hun hadde alltid prøvd å bevare kontrollen for enhver pris. Kontroll over seg selv. Over ham. Over alt. Det var sikkert ikke lett for henne å måtte gi seg over nå. Og for første gang la han merke til hvor liten hun var der hun lå, og kjente lukten av forfall under duften av liljene.

Så det var altså sant. Denne gangen var hun døende.

Han sukket. Det kunne vel ikke skade å komme med et løfte nå. Hun ville uansett være borte for lengst innen han trengte å holde det? Han svarte stivt og ga henne mer grunn til å håpe enn han hadde gjort på mange år.  – Jeg skal tenke over det.


Andre kapittel

Inngangsdøren var av eik. Miranda Grey slapp det tunge messinghåndtaket mot den og undret seg over at lyden ikke overdøvet regnets tromming mot hellene rundt henne. Det ville være et under om noen hørte bankingen hennes over lyden av stormen som raste denne sensommerdagen.

Da døren endelig ble åpnet, ble hovmesteren stående et øyeblikk uten å reagere. Kanskje håpet han at regnet ville vaske trappen ren og spare ham for bryderiet med å forholde seg til henne.

Hun likte ikke å tenke på hvilket syn som møtte ham. Det dryppet av håret hennes. Sjalet klistret seg til kroppen, gjennomvått av regn. Reisekjolen formet seg etter kroppen hennes, og de sølete skjørtene klumpet seg sammen mellom bena hennes når hun prøvde å bevege seg. Hun var takknemlig for at hun hadde bestemt seg for ikke å bruke de nye skoene. De tunge støvlene hun hadde valgt, var totalt upassende for en lady, men alt annet ville blitt fullstendig ødelagt på veien til huset. Håndleddene, som stakk frem mellom kjoleermene og de falmete hanskene, var blå av kulde.

Hovmesteren åpnet munnen etter en evighet, antakelig for å sende henne vekk, eller i det minste be henne benytte kjøkkeninngangen.

Hun strammet seg opp og hørte Cicis ord i hodet.

Det er ikke utseendet ditt som betyr noe. Det som betyr noe, er hvem du er. Uansett situasjonen, så er du en lady. Du ble født til å være en lady. Hvis du husker det, vil folk behandle deg deretter.

For en gangs skyld takknemlig for høyden sin, stirret hun ned på ansiktet til hovmesteren og sa i en tone som var like kald som vannet i støvlene hennes. – Lady Miranda Grey. Jeg regner med at jeg er ventet.

Hovmesteren trådte til side og mumlet noe om et bibliotek. Uten å vente på svar subbet han bortover gangen og lot henne stå igjen på trappen med reisevesken sin.

Hun løftet bagasjen over terskelen, trådte selv innenfor og lukket døren bak seg. Hun kikket ned på bagen sin, som sto i sin egen lille pytt på marmorgulvet. Den kunne bare stå der og råtne. Hun var temmelig sikker på at det ikke var hennes jobb å bære den fordømte tingen. Blemmene som dukket opp i håndflatene, overbeviste henne om at hun hadde båret den lenge nok for én kveld. Hun lot den stå og skyndte seg etter hovmesteren.

Han førte henne inn i et stort rom som var fylt med bøker, og mumlet noe. Hun lente seg nærmere, men var ikke i stand til å oppfatte et eneste ord. Så gikk han av gårde igjen, antakelig for å finne enkefruen. Det hang igjen en svak eim av gin i luften etter ham.

Da han var borte, undersøkte hun omgivelsene nøye og prøvde å la være å bry seg om at vannet fra klærne hennes dryppet ned på det fine teppet. Huset var storslagent. Det var det ingen tvil om. Det var høyt under taket. Parken foran huset var enorm, noe hun hadde erfart da hun snublet seg gjennom den i det pøsende regnet. Gangen som førte til dette rommet hadde vært lang, bred og laget av marmor. Med dører på hver side, som antakelig førte inn til tilsvarende store rom.

Men …

Hun sukket. Det måtte være et men. Et hus med en adelsmann ville ikke ha åpnet dørene for henne med mindre det fantes et problem, en uuttalt mangel. Hun gikk et skritt nærmere bokhyllene og prøvde å lese noen av titlene. De så ikke ut til å være mye brukt eller av nyere dato. Ikke at hun hadde noe forstand på hva slags litteratur folk leste for øyeblikket. Ryggene var ikke slitt; de var dekket av støv og noen hadde til og med spindelvev på seg. Hertugen var tydeligvis ikke spesielt opptatt av å tilegne seg kunnskap.

Hun gikk bort til peisen og gransket mursteinene der. Her var i det minste noe hun forsto seg på. De talte et langt tydeligere språk enn bokhyllene. Det var sot på mursteinene, som burde ha vært skrubbet vekk for lenge siden. Hun kunne se de svake flekkene på veggene, tegn på at rommet for lengst burde hatt en grundig vask. Hun dyttet borti draperiene foran vinduene og dasket deretter vekk møllene hun hadde forstyrret, for så å nyse kraftig av alt støvet.

Hertugen var altså ingen belest mann, og enkefruen hadde ikke styr på tjenerskapet. Hovmesteren var beruset, og tjenestepikene kastet ikke bort tiden med å vaske rommene som var forbeholdt gjester. Hendene hennes verket etter å rette på puter, banke støv ut av fløyel og etter å finne en kost som hun kunne bruke til å skrubbe innsiden av peisen. Var ikke disse folkene klar over hva de hadde? Innså de ikke hvor heldige de var? Og hvor lite de verdsatte det?

Hvis hun var fruen i dette huset …

Hun rettet på seg selv. Når hun ble fruen i dette huset. Det var slik Cici ville ønsket at hun tenkte. Når, ikke hvis. Hennes far var glad i myter og hadde ofte fortalt historier om soldatene fra Sparta. Når de dro av gårde i krigen, ba mødrene dem komme tilbake med sverdene sine eller oppå dem. Og hennes familie ville vente det samme av henne. Det var ikke noe rom for å mislykkes. Hun kunne ikke skuffe dem.

Greit, besluttet hun. Når hun ble frue i dette huset, skulle ting bli annerledes. Hun hadde ingen rikdom å tilby Hans Nåde. Men til tross for skitten, vitnet huset og innredningen om at han ikke manglet penger. Hun var ikke noen stor skjønnhet, men hvem ville se henne her så langt fra London? Hun hadde ikke sjarmen og den forfinete oppførselen til en lady som vanket i sosieteten, men så hadde hun heller ikke sett noe som tydet på at Hans Nåde likte å invitere gjester. Hun hadde ikke mye utdannelse, men støvet i biblioteket viste at det ikke var spesielt viktig for ham.

Det hun kunne tilby, var de kvalitetene han tydeligvis trengte. Organisering av husholdet hans. En sterk rygg. Vilje til å arbeide hardt. Hun kunne gjøre livet hans mer komfortabelt.

Og hun kunne skaffe ham en arving.

Hun skjøv tanken fort fra seg. Det ville selvfølgelig bli en av pliktene hennes. Til tross for Cicis altfor detaljerte beskrivelser av hva denne plikten innebar, var hun ikke redd. I alle fall ikke veldig redd. Cici hadde fortalt henne nok om Hans Nåde, hertugen av Haughleigh, til å oppmuntre henne på dette punktet. Han hadde vært enkemann i ti år, så han ville kanskje ikke være altfor krevende. Hvis hans behov var store, ville han sikkert ha funnet en måte å tilfredsstille dem på som ikke involverte en kone. Hvis hans behov ikke var store, hadde hun ikke noen grunn til å være redd ham.

Hun hadde forestilt seg hvordan han ventet på henne mens hun kom kjørende den lange veien fra London. Han var eldre enn henne, og tynnere. Ikke spinkel, men litt lut i ryggen. Hår som var begynt å gråne. Hun hadde lagt til briller, i og med at folk med briller av en eller annen grunn virket mindre skremmende. Og et pent smil. Kanskje litt trist siden han hadde ventet så lenge med å søke etter en ny kone.

Men han var ikke på utkikk, minnet hun seg selv om. Det var Cici som hadde vært på utkikk, og denne introduksjonen var blitt arrangert gjennom hans mor. Hun la sjenanse til lisen over hans gode egenskaper. Han var en mann av landadelen som levde et tilbaketrukket liv, og ikke den skremmende levemannen som Cici hadde vært mest opptatt av å advare henne mot. Hun skulle opptre høflig. Han ville være lydhør. De ville komme godt overens.

Og når det ble nødvendig å forklare detaljene rundt hennes omstendigheter, ville han bli så glad i henne at han ville godta dem uten videre.

Uten forvarsel åpnet døren seg bak henne, og hun snudde seg fort i den retningen. Hjertet hennes banket hardt i brystet, og hun forkastet raskt inntrykket hun hadde skapt seg. Mannen som sto foran henne var ingen rolig landsens mann med utdanning. Heller ingen dyster, kjekk og mørkhåret levemann. Det var som om solen skinte gjennom et vindu da han kom inn i rommet.

Ikke så gammel. Han måtte ha giftet seg ung. Og ansiktet viste ikke noe tegn på sorg, ingen dype rynker etter langvarig sorg. Det var åpent og vennlig. Øynene hans strålte. Og de var like blå som …

Hun nølte. Ikke himmelen. Himmelen i byen hadde vært grå. Havet? Hun hadde aldri sett det, så hun var ikke sikker.

Blomster, kanskje. Men ikke de fornuftige blomstene du finner i en kjøkkenhage. Noe som var plantet midt i solen og ikke hadde noen annen funksjon enn å bringe glede til den som betraktet den.

Håret hans var mye lettere å beskrive. Det skinte som gull i lyset fra peisen.

– Vel, vel, vel. Og hvem har vi her? Stemmen hans var lav og behagelig og fikk henne til å føle seg dratt mot ham. Og når hun gjorde det, ville han sikkert lukte dyr såpe. Og pusten hans ville være søt. Hun skalv nesten ved tanken på at hun snart ville finne det ut. Hun neide dypt.

Han fortsatte å stirre undrende på henne. – Jeg beklager, kjære deg. Jeg vet ikke hva jeg skal si. Vi ventet ingen gjester så vidt meg bekjent.

Hun rynket brynene. – Min verge skrev til din mor. Det var meningen at alt skulle ha vært arrangert. Jeg var faktisk veldig overrasket da det ikke var noen der til å ta imot vognen, men …

Han rynket pannen nå, men det så ut som han gradvis ble klar over noe. – Jeg skjønner. Hvis min mor arrangerte det, vil det forklare hvorfor du ventet … Han tidde igjen og begynte å spørre henne forsiktig ut. – Kjente du min mor godt?

– Jeg? Nei, ikke i det hele tatt. Hun og vergen min kjente hverandre fra skolen. De brevvekslet. Hun rotet i vesken sin og fant en fuktig og lett krøllete introduksjon som hun rakte ham.

– Så da visste du ikke noe om min mors sykdom? Han tok brevet og leste raskt gjennom det og kikket bort på henne med hevete bryn. Deretter tok han av seg den fasongsydde, mørke jakken og avslørte det svarte armbindet som var knyttet rundt skjorteermet. – Du er nok seks uker for sent ute til å ha en avtale med min mor. Begravelseskransen står ikke langt fra inngangen. Det er sikkert respektløst av meg å si det, men du gikk ikke glipp av noe særlig. Min mor var ikke spesielt hyggelig å være sammen med. Men hva i all …

Han grep etter henne idet hun falt ned i en stol uten å bry seg om at vannet fra de våte klærne trengte inn i stolen.

– Siden du ikke kjente henne, trodde jeg ikke at du ville la dette gå sånn inn på deg. Kan jeg hente noe til deg … konjakk …? Karaffelen er tom igjen … Wilkins? Pokker ta ham. Han åpnet døren på vidt gap og ropte bortover gangen for å få tak i den mumlende hovmesteren. – Wilkins! Hvor er konjakken?

Hun hadde altså kommet dryppende våt til et hus i sorg med et tvilsomt introduksjonsbrev, uten følge og uten å være ventet, og regnet med å vinne en adelsmanns sympati og sikre seg et tilbud før han stilte for mange spørsmål og sendte henne hjem. Hun gjemte ansiktet i hendene og håpet at hun kunne synke gjennom teppet på samme måte som vannet som rant fra kjolen hennes.

– Hva i helvete er det som foregår? Hans Nåde hadde funnet noen, men å dømme etter stemmen som svarte, var det tydeligvis ikke hovmesteren. – St. John, hva er meningen med å rope opp og ned gangene etter konjakk? Eier du ikke skam i livet? Drikk huset tomt hvis du må, men gjør det i det minste uten spetakkel. Stemmen ble høyere ettersom han nærmet seg den åpne døren.

– Og hvem er dette? Hvis denne druknete katta er ditt påfunn, så er det en elendig måte å hedre din mors minne på. Jeg skal kaste deg ut i regnet, konjakk og jente og hele ruklet.

Miranda kikket opp og så en fremmed i døråpningen. Han var den andre mannens rake motsetning. Mørkt hår med grått stenk ved tinningene og et ansikt som var furet av bitterhet og et hardt liv. En munn uten antydning til et smil. Øynene var grå som himmelen før en storm. Styrke og makt strålte ut fra ham som varme fra et ildsted.

Den andre mannen dukket under armen hans og gikk tilbake inn i rommet og bød dem på en slurk av glasset sitt. Så tok han seg i det og beholdt det for seg selv. Han tok en stor slurk før han sa noe.

– For en gangs skyld kan du ikke legge skylden på meg for dette rotet. Jenta er ditt problem, ikke mitt, og kommer takket være din avdøde mor. Han viftet med introduksjonsbrevet i luften før han rakte det til sin bror. – La meg få presentere lady Miranda Grey, som har kommet for å møte Hans Nåde, hertugen av Haughleigh. Den blonde mannen flirte.

– Er det du som er hertugen? Hun så på den imponerende mannen i døråpningen og lurte på hvordan hun hadde kunnet ta så feil. Da denne mannen hadde dukket opp i rommet, hadde hans bror sluttet å eksistere. Hun prøvde å reise seg opp for å neie igjen, men beina ville ikke bære henne så hun sank tilbake i sofaen. Vannet i støvlene skvulpet da hun beveget seg.

Han stirret tilbake. – Selvfølgelig er jeg hertugen. Det er mitt hjem du har kommet til. Hvem hadde du ventet å finne? Prinsregenten?

Den andre mannen flirte. – Hun trodde visst at jeg var hertugen. Jeg hadde akkurat kommet inn i biblioteket for å se etter konjakk-karaffelen, og der sto hun og ventet.

– Hvor lenge? spurte hans bror.

– Bare en kort stund, men jeg skulle gjerne tilbrakt mer tid sammen med lady Miranda. Jeg likte å snakke med henne.

– Og i løpet av denne hyggelige samtalen unnlot du å si hva du het, og lot henne tro det hun ville. Han snudde seg fra broren mot henne.

Han fanget blikket hennes og holdt det et øyeblikk for lenge. Hun så sjenert til siden og pekte hjelpeløst på introduksjonsbrevet. – Jeg var ventet. Jeg visste ikke noe … om din mor.

– Jeg er lei for det, la hun ettertenksomt til.

– Ikke så lei deg som jeg er. Han leste raskt gjennom brevet. – Pokker ta det kvinnemennesket. Hun fikk meg til å gi et løfte. Men det var et løfte som ble gitt på dødsleiet hennes, og jeg håpet at jeg ville slippe å måtte handle på det. Hun kom likevel til å dø snart.

– Du lovte å gifte deg med meg og håpet at din mor ville dø? Hun stirret sjokkert på ham.

– Jeg lovte å møte deg. Ikke noe mer. Hvis min mor hadde dødd den natten, slik det så ut til at hun skulle, hvem ville i så fall vite hva jeg lovte henne? Men hun levde en stund til. Han viftet med papiret. Tydeligvis lenge nok til å sende en invitasjon. Og nå er du altså her. Med en tjenestepike, går jeg ut fra?

– Ahh … nei. Hun strevde med å finne et svar. Det var som hun hadde fryktet. Han måtte tro at hun ikke var vel bevart som reiste uten følge for å besøke fremmede. – Hun ble syk og kunne ikke bli med meg. Hun tvang seg til å møte det faste blikket til hertugen.

– Din verge har sikkert …

– Nei, dessverre. Hun er heller ikke frisk og ikke lenger i stand til å reise. Miranda sukket overbevisende. Cici var sterk som en okse og hadde sverget på at ti ville hester ikke kunne tvinge henne til å møte hertugens mor igjen.

– Og du reiste alene? Fra London?

– I postvognen, la hun til. – Jeg kjørte foran sammen med kusken. Det var uvanlig, men ikke uanstendig. Og ikke dyrt.

– Og da du kom frem til Devon?

– Jeg var overrasket over at ingen var kommet for å ta imot meg. Jeg spurte om veien og gikk hit på beina.

– To kilometer? Utenfor allfarvei? I striregn?

– Jeg nøt den friske luften. Hun trengte ikke å si noe om hva hun sparte på ikke å leie en liten vogn.

– Du syntes ikke du hadde fått nok luft i løpet av reisen på taket av postvognen? Han så på henne som om hun skulle være mindre begavet.

– Jeg liker uvær. Det var en direkte løgn, men hun fant ikke på noe annet å si. Om hun noen gang hadde likt uvær, så gjaldt det ikke etter at regnet trengte inn til huden hennes og begynte å renne i strie strømmer nedover bena hennes.

– Er du like glad i vanære, i og med at du synes å oppsøke den?

Hun bøyde hodet igjen, ute av stand til å se ham i øynene. Det hadde vært galt av henne å komme hit. Oppførselen hennes hadde vært mildest talt underlig, men hun hadde ikke gjort noe forsøk på å kompromittere seg selv. Ved å gå til huset hadde hun risikert alt. Hvis hertugen kastet henne på dør nå, og hun ble nødt til å finne veien hjem selv, ville ryktet hennes være ødelagt for alltid.

Han gjorde en bevegelse som omfattet hele rommet. – Du er milevis borte fra sosieteten sammen med to beryktede levemenn. Her er det ingen som kan beskytte deg.

– Beryktete? Hun sammenlignet dem. Hertugen så farlig nok ut, men det var vanskelig å tro at hans bror var en trussel mot hennes ære.

– I alle fall her omkring. Er det noen som vet at du er her?

– Jeg spurte et respektabelt ektepar om veien.

– Var mannen så høy? Hertugen antydet et mål med hånden. – Og tjukk. Med grått hår. Konen høy og rett som en pinne. Med en munn som får henne til å se litt for respektabel ut.

Hun trakk på skuldrene. – Jeg antar at det kunne være dem. Hvis han hadde briller og hun var litt skjeløyd.

– Og du oppgav ditt riktige navn da du snakket med dem?

Hun stirret utfordrende på ham. – Hvorfor skulle jeg ikke gjøre det?

Hertugen stønnet og sank ned i en stol.

Hans bror brast i latter.

Hertugen så strengt på ham. – Dette er ingenting å le av, din dust. Hvis du bryr deg det aller minste om din ære, så står den på spill for en av oss.

St. John lo igjen. – Du burde vite svaret på den første uttalelsen din. Det skulle gjøre det lett å svare på det andre. Jeg kunne saktens komme med et sjenerøst tilbud …

– Det aner meg hva du anser for å være et sjenerøst tilbud. Fullfør setningen og jeg skal skjære halsen over på deg. Han strøk fingrene gjennom det mørke håret. Så snudde han seg langsomt mot henne. – Miss … hva du nå heter … Han fomlet med brevet, leste det om igjen og fortsatte. – Lady Miranda Grey. Din ankomst her var en smule … uvanlig. I London ville det kanskje gå upåaktet hen. Marshmore er imidlertid et lite sted, og det at en ung lady ankommer på en postvogn alene, er nok til at det blir sladder. Det var presten Winslow og konen hans du snakket med i landsbyen, og konen er litt av en sladrekjerring og er dessuten ikke spesielt begeistret for vår familie. Da du spurte om veien til dette huset, der det ikke finnes noen anstand, la du grunnlaget for deres oppfatning av deg.

– Jeg forstår ikke.

– St. John frydet seg. – Hele byen har nok allerede fått vite at hertugen og hans bror har kommet seg såpass etter deres mors død til å dele på en sosietetshore.

– Det er en sjanse for at historien ikke vil nå så langt som til London, antar jeg, sa hertugen med et snev av håp i stemmen.

Noe som ikke ville hjelpe. På grunn av hennes far, var London ikke et alternativ for henne. Hvis hun måtte krysse Devon av listen også … Hun sukket. Det var en grense for hvor mange grevskap hun kunne bli vanæret i og likevel ha håp om å finne en mann.

St. John moret seg fortsatt. – Mrs Winslow har en slektning i London. Vi kunne like gjerne sette inn en annonse i The Times.

Hertugen så ut av vinduet på regnet som hadde forandret seg fra små drypp til uvær med lyn og sterk vind. Det er ikke godt å vite om veien mellom godset og vertshuset i det hele tatt er farbar. Jeg tar ikke sjansen på en kjøretur.

Hun lurte på om han vurderte å la henne gå til fots. Hun følte trang til å reagere, og konsentrerte seg i stedet om målet for denne reisen. Et mål som ikke lenger syntes så usannsynlig som da Cici første gang kom med forslaget.

– Hun blir nødt til å ligge over, Marcus. Det er ingenting å gjøre ved det. Og det eneste de kommer til å lure på i byen, er hvem av oss som hadde henne først.

Hun gispet sjokkert over fornærmelsen før hun la hånden over munnen. Det var unødvendig å tiltrekke seg for mye oppmerksomhet for øyeblikket. Å dømme etter hertugens ansiktsuttrykk, var det mest sannsynlig at han heller ville kaste henne ut i stormen enn å be om unnskyldning for brorens oppførsel.

St. John klappet broren på ryggen. – Gode nyheter, gamle mann. Løsningen finnes for hånden. Og det var vår mors siste ønske, ikke sant?

– Pokker ta kvinnemennesket. Til helvete med henne. Til helvete med presten. Og den sleipe snurpete kona hans. Pokker. Pokker!

St. John klappet den rasende broren på skulderen. – Presten burde kanskje forklare deg prinsippet om den frie vilje, Marcus. Det er ikke de som tvinger deg.

Hertugen ristet av seg hånden. – Pokker ta deg også!

– Du har faktisk et valg, Marcus. En Haughleigh? St. John uttalte navnet med en foraktelig mine. – Det er Haughleigh som ikke tillater det. For han ville aldri velge sunn fornuft fremfor ridderlighet, ville han vel, Marcus?

Ansiktet til hertugen mørknet. – Jeg trenger ikke din hjelp i denne saken, St. John.

– Selvfølgelig gjør du ikke det, Deres Nåde. Det gjør du aldri. Så kom med det og få det overstått. Forsvar din dyrebare ære. Det er ingen vits i å utsette det.

Hertugen stivnet til, så snudde han seg mot Miranda med en besluttsom mine. Det oppsto en lang pause, og hun syntes hun kjente jorden riste idet uttalelsen strømmet ut av ham som lava fra en vulkan i utbrudd. – Lady Miranda, vil du gifte deg med meg?

